**GUVERNUL ROMÂNIEI**



**HOTĂRÂRE**

**privind trecerea din domeniul public al statului în domeniul privat al acestuia a suprafeței de 277,40 ha teren cu destinație forestieră aflat în administrarea Regiei Naționale a Pădurilor- Romsilva, în vederea reconstituirii dreptului de proprietate**

Având în vedere Decizia civilă nr.592/Ap/14.04.2017 a Tribunalului Braşov, pronunțată în dosarul nr.1740/338/2014, definitivă la data pronunțării,

În temeiul art. 108 din Constituția României, republicată, al art.6 alin.(5) din Legea nr.165/2013 privind măsurile pentru finalizarea procesului de restituire, în natură sau prin echivalent, a imobilelor preluate în mod abuziv în perioada regimului comunist în România, cu modificările și completările ulterioare, al art. 864 și 869 din Legea nr.287/2009 privind Codul civil, republicată, cu modificările și completările ulterioare, al art.7 alin.(3) din Legea nr.331/2024 privind Codul silvic, precum și al art. 288, art.299 și art.361 alin.(1), (3) și (4) și art.362 alin.(1) și (3) din Ordonanţa de urgenţă a Guvernului nr.57/2019 privind Codul administrativ, cu modificările și completările ulterioare,

**Guvernul României adoptă prezenta hotărâre** :

 **Art. 1**. **(1).** - Se aprobă trecerea din domeniul public al statului în domeniul privat al acestuia și în administrarea Regiei Naționale a Pădurilor – Romsilva, a suprafeţei de 277,40 ha teren cu destinație forestieră, având datele de identificare prevăzute în anexa care face parte integrantă din prezenta hotărâre, în vederea reconstituirii dreptului de proprietate, conform legii.

 **(2).** Punerea la dispoziție a terenului, în vederea punerii în posesie a persoanei îndreptățite, se face prin încheierea unui protocol între Regia Națională a Pădurilor – Romsilva, prin ocolul silvic Brașov, din structura Direcției silvice Brașov și Comisia locală de fond funciar Bran, în termen de 30 de zile de la data intrării în vigoare a prezentei hotărâri.

 **Art. 2**. – Ministerul Mediului, Apelor și Pădurilor îşi va actualiza în mod corespunzător datele din evidenţa cantitativ-valorică şi, împreună cu Ministerul Finanţelor, va opera modificarea Hotărârii Guvernului [nr.1705/2006](https://lege5.ro/App/Document/he4tmmjy/hotararea-nr-1705-2006-pentru-aprobarea-inventarului-centralizat-al-bunurilor-din-domeniul-public-al-statului?d=2024-06-25) pentru aprobarea inventarului centralizat al bunurilor din domeniul public al statului, cu modificările şi completările ulterioare, iar Regia Națională a Pădurilor -Romsilva îşi va modifica corespunzător datele din evidenţa contabilă.

**PRIM-MINISTRU**

**ION-MARCEL CIOLACU**